NARIADENIE RADY (ES) č. 941/2005
z 30. mája 2005,
ktorým sa mení a dopĺňa nariadenie (ES) č. 1868/94, ktorým sa ustanovuje systém kvót pre výrobu zemiakového škrobu
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 37,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Nariadenie Rady (ES) č. 1868/94 (2) stanovuje vo svojom článku 2 ods. 1 vyrábajúcim členským štátom kvóty zemiakového škrobu počas hospodárskych rokov 2002/2003, 2003/2004 a 2004/2005.
(2)
Podľa článku 3 ods. 2 nariadenia (ES) č. 1868/94 je potrebné rozdeliť trojročné kvóty medzi vyrábajúce členské štáty na základe správy Komisie predloženej Rade. Na tento účel by sa mali zohľadniť nedávny vývoj Spoločnej poľnohospodárskej politiky a výroba v členských štátoch, ktoré pristúpili k Spoločenstvu 1. mája 2004. V očakávaní prvých následkov na sektor by sa preto mali predĺžiť na obdobie ďalších dvoch rokov kvóty existujúce počas hospodárskeho roku 2004/2005.
(3)
Vyrábajúce členské štáty by mali rozdeliť svoje kvóty na obdobie dvoch rokov medzi všetky podniky vyrábajúce zemiakový škrob na základe kvót pridelených na hospodársky rok 2004/2005.
(4)
Množstvá využité podnikmi vyrábajúcimi zemiakový škrob nad rámec pridelených subkvót počas hospodárskeho roku 2004/2005 sa majú v súlade s článkom 6 ods. 2 nariadenia (ES) č. 1868/94 odpočítané od množstva na hospodársky rok 2005/2006.
(5)
Nariadenie (ES) č. 1868/94 by sa preto malo zodpovedajúcim spôsobom zmeniť a doplniť.
(6)
Európsky hospodársky a sociálny výbor poskytol svoje stanovisko (3),
PRIJALA TOTO NARIADENIE:
Článok 1
Články 2 a 3 nariadenia (ES) č. 1868/94 sa týmto nahrádzajú nasledujúcim znením:
„Článok 2
1. Členským štátom vyrábajúcim zemiakový škrob sa na hospodárske roky 2005/2006 a 2006/2007 prideľujú kvóty v súlade s prílohou.
2. Každý vyrábajúci členský štát uvedený v prílohe rozdelí kvótu, ktorá mu bola pridelená, podnikom vyrábajúcim zemiakový škrob na využitie počas hospodárskych rokov 2005/2006 a 2006/2007 na základe subkvót, ktoré mali všetky podniky vyrábajúce zemiakový škrob k dispozícii v roku 2004/2005, s výhradou uplatnenia druhého pododseku.
Subkvóty, ktoré má každý podnik vyrábajúci zemiakový škrob k dispozícii na hospodársky rok 2005/2006, sa v súlade s článkom 6 ods. 2 upravia tak, aby sa zohľadnilo akékoľvek množstvo využité nad rámec kvóty počas hospodárskeho roku 2004/2005.
Článok 3
1. Najneskôr 30. septembra 2006 Komisia predloží Rade správu o rozdelení kvóty v rámci Spoločenstva, doplnenú vhodnými návrhmi. Správa bude zohľadňovať akékoľvek zmeny platieb pestovateľom zemiakov, ako aj vývoj trhu so zemiakovým škrobom a trhu s obilným škrobom.
2. Najneskôr 31. decembra 2006 Rada, na základe článku 37 zmluvy, rozhodne o návrhoch Komisie na základe správy uvedenej v odseku 1.
3. Najneskôr 31. januára 2007 členské štáty oznámia tým, ktorých sa to týka, podrobné pravidlá prijaté pre daný sektor.“
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa od 1. júla 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. mája 2005